EFTA-TILSYNSMYNDIGHEDENS HENSTILLING Nr. 86/96/KOL af 10. juli 1996 om et samordnet program for 1996 for offentlig kontrol med levnedsmidler

EFTA-TILSYNSMYNDIGHEDEN HAR -

under henvisning til EØS-aftalen, særlig artikel 109 og protokol 1,

under henvisning til aftalen om oprettelse af en tilsynsmyndighed og en domstol, særlig artikel 5, stk. 2, litra b), og protokol 1,

under henvisning til den i kapitel XII, punkt 50, i bilag II til EØS-aftalen nævnte retsakt (Rådets direktiv 89/397/EØF af 14. juni 1989 om offentlig kontrol med levnedsmidler), særlig artikel 14, stk. 3, og

ud fra følgende betragtninger:

For at Det Europæiske Økonomiske Samarbejdsområde kan fungere efter hensigten, er det nødvendigt at tilrettelægge samordnede programmer for levnedsmiddelkontrol inden for EØS;

i disse programmer lægges der vægt på at overholde den ifølge EØS-aftalen gældende lovgivning og at beskytte folkesundheden og forbrugernes interesser og sikre loyale forretningsmetoder;

ved samtidig gennemførelse af nationale programmer og samordnede programmer kan der indhentes oplysninger og erfaringer, som fremtidige kontrolaktiviteter kan baseres på;

Liechtenstein skal overholde bestemmelserne i de i kapitel XII i bilag II til EØS-aftalen nævnte retsakter senest den 1. januar 2000; Liechtenstein skal gøre sit yderste for at overholde bestemmelserne i de i det pågældende kapitel nævnte retsakter senest den 1. januar 1997; Liechtenstein bør derfor ikke omfattes af denne henstilling i 1996;

Norge og Island blev hørt i EFTA-Levnedsmiddeludvalget, der bistår EFTA-Tilsynsmyndigheden, den 7. november 1995 -

VEDTAGET FØLGENDE HENSTILLING:

1. Det henstilles, at Norge og Island i 1996 udtager prøver og/eller foretager kontrol på følgende områder med laboratorieundersøgelse, hvis det er relevant:

a) mikrobiologisk bedømmelse af tørret og fermenteret, konsumklart kød og tørrede og fermenterede, konsumklare kødprodukter

b) migration af blødgøringsmidler til levnedsmidler

c) temperaturen på kølede levnedsmidler i detailhandelen

d) benzo(a)pyren i røgede svinekødsprodukter.

2. Det henstilles, at Norge og Island gennemfører et samordnet kontrolprogram i henhold til artikel 14, stk. 3, i den i kapitel XII, punkt 50, i bilag II til EØS-aftalen nævnte retsakt (direktiv 89/397/EØF). Emnerne er blevet drøftet med Norge og Island.

3. Hvis det er relevant, foreslås en analysemetode for hvert emne. Der er ikke fastsat standardsatser for udtagning af prøver. Antallet af udtagne prøver bør være stort nok til at give en oversigt over markedet for de pågældende levnedsmidler i Norge og Island.

4. Antallet af prøver og de anvendte analysemetoder bør nævnes, eller der bør gives en kort beskrivelse.

I. Mikrobiologisk bedømmelse af tørret og fermenteret, konsumklart kød og tørrede og fermenterede, konsumklare kødprodukter

Prøvetagning af tørret og fermenteret, konsumklart kød og tørrede og fermenterede, konsumklare kødprodukter i detailleddet er emnet i dette programpunkt. Prøverne skal underkastes en mikrobiologisk undersøgelse for Salmonellae og E. Coli 0157:H7, og der skal foretages en tælling af Staphylococcus aureus. Produkternes pH-værdi og vandaktivitet (Aw) skal registreres. Resultaterne skal registreres i tre kategorier: tørre og halvtørre pølser, utørrede pølser og rå (land)skinker.

II. Migration af blødgøringsmidler

Blødgøringsmidler (f.eks. fosforsyreestere, ftalsyreestere, stearinsyreestere og adipinsyreestere) anvendes for yderligere at smidiggøre plastmaterialer, herunder plastmaterialer, der er i berøring med levnedsmidler. Det vides, at disse stoffer i høj grad medvirker til, at stoffer fra de blødgjorte plastmaterialer migrerer til levnedsmidler/levnedsmiddelefterligninger. Formålet med dette programpunkt er at bedømme, om de blødgjorte materialer, der kommer i berøring med levnedsmidler, overholder de grænser, der er fastsat i den i kapitel XII, punkt 52, i bilag II til EØS-aftalen nævnte retsakt (Kommissionens direktiv 90/128/EØF af 23. februar 1990 om plastmaterialer og -genstande bestemt til at komme i berøring med levnedsmidler).

III. Temperaturkontrol af kølede levnedsmidler i detailhandelen

Ifølge den i kapitel XII, punkt 54j, i bilag II til EØS-aftalen nævnte retsakt (Rådets direktiv 93/43/EØF af 14. juni 1993 om levnedsmiddelhygiejne) skal levnedsmidler, som kan fremme vækst af patogene mikroorganismer eller dannelse af toksiner, opbevares ved temperaturer, som ikke indebærer nogen sundhedsfare.

Dette programpunkt har til formål at bestemme temperaturen på følgende fire levnedsmiddelkategorier i detailhandelen ved hjælp af præcist temperaturmålingsudstyr:

1) kølede, kogte levnedsmidler, der spises uden genopvarmning

2) kølede, kogte levnedsmidler, der kun kræver genopvarmning (ikke fuldstændig kogning), inden de spises

3) rå, tilberedte levnedsmidler, der spises efter en fuldstændig varmebehandlingsproces

4) rå, tilberedte levnedsmidler, der spises rå.

Temperaturerne skal så vidt muligt måles ved hjælp af ikke-destruktive metoder.

IV. Benzo(a)pyren i røgede svinekødsprodukter

I den i kapitel XII, punkt 44, i bilag II til EØS-aftalen nævnte retsakt (Rådets direktiv 88/388/EØF af 22. juni 1988 om indbyrdes tilnærmelse af medlemsstaternes lovgivning om aromaer, som må anvendes i levnedsmidler, og om udgangsmaterialer til fremstilling af disse) er grænsen for indholdet af røgaromastoffet 3,4-benzopyren sat til 0,03 ìg/kg i levnedsmidler. Dette punkt i kontrolprogrammet har til formål at bedømme indholdet af benzo(a)pyren i røgede svinekødsprodukter.

Udfærdiget i Bruxelles, den 10. juli 1996.

For EFTA-Tilsynsmyndigheden

Knut ALMESTAD

Formand